**МІНІСТЭРСТВА АДУКАЦЫІ РЭСПУБЛІКІ БЕЛАРУСЬ**

**БЕЛАРУСКІ ДЗЯРЖАЎНЫ ЎНІВЕРСІТЭТ**

**ЮРЫДЫЧНЫ ФАКУЛЬТЭТ**

**Кафедра гісторыі дзяржавы і права**

Курсавая праца

**АЎТАРСКАЕ ПРАВА НА ТЭРЫТОРЫІ БЕЛАРУСІ Ў ХVI-XVIII СТСТ.**

Волчака Міхаіла Віктаравіча

студэнта 1 курса, 3 групы

спецыяльнасць «Правазнаўства»

завочная форма навучання (2-ая выш.)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(подпіс студэнта)

Навуковы кіраўнік:

кандыдат юрыдычных навук, дацэнт

Голубева Людміла Леанідаўна

Мінск, 2014

**Змест**

[Пералік скарачэнняў 3](#_Toc396766325)

[Уводзіны 4](#_Toc396766326)

[Частка 1. Тэрміналогія і літаратура 6](#_Toc396766327)

[Частка 2. Прычыны ўзнікнення і пашырэння адносін, звязаных з інтэлектуальнымі прадуктамі 9](#_Toc396766328)

[2.1. Перыядызацыя кнігадрукавання ў XVI - XVIII стагоддзях. 9](#_Toc396766329)

[2.2. Распаўсюд кнігадрукавання ў ВКЛ 10](#_Toc396766330)

[Частка 3. Суб'екты ў галіне права капіраваць 13](#_Toc396766331)

[3.1. Дзяржава 13](#_Toc396766332)

[3.2. Друкары, фундатары, мецэнаты 16](#_Toc396766333)

[3.3. Цэхі, брацтвы 19](#_Toc396766334)

[3.4. Царква 20](#_Toc396766335)

[Частка 4. Эканамічныя правы і грамадзянскі зварот 21](#_Toc396766336)

[4.1. Спажыўцы кніг (гараджане, шляхта) 21](#_Toc396766337)

[4.2. Гандаль у Еўропе і ВКЛ Мельхіёра Мельхіёра 22](#_Toc396766338)

[Частка 5. Маральныя правы і пазначэнне аўтарства 24](#_Toc396766339)

[Частка 6. Класіфікацыя дакументаў 28](#_Toc396766340)

[Заключэнне 33](#_Toc396766341)

[Літаратура і крыніцы 34](#_Toc396766342)

# Пералік скарачэнняў

ЗАПСП - Закон “Аб аўтарскім праве і сумежных правах” Рэспублікі Беларусь

АП - Аўтарскае права

ГК - Грамадзянскі Кодэкс

ВКЛ - Вялікае Княства Літоўскае

ІЎ - Інтэлектуальная ўласнасць

# Уводзіны

Сёння доля нематэрыяльных актываў ва ўнутраным валавым прадукце найбольш развітых краін свету ўстойліва павялічваецца. Праваадносіны гэтай сферы рэгулюе грамадзянскае заканадаўства ў галіне аўтарскіх правоў, сумежных правоў, гандлёвых знакаў, вынаходніцтваў і г.д.

Дадзеная курсавая праца даследуе ўзаемаадносіны паміж аўтарамі, выдаўцамі кніг, дзяржавай і чытачамі ў Беларусі пасля вынаходніцтва кнігадрукавання. Разгляд гістарычнага перыяду пачнецца ўжо пасля так званай інкунабулы (“калыскі” кнігадрукавання ў Еўропе), дакладней з XVI стагоддзя, а менавіта з часу, калі была надрукаваная першая кніга ў Вялікім Княстве Літоўскім, да часу, калі Рэч Паспалітая як суб’ект права знікла з палітычнай мапы, – канец XVIII стагоддзя.

Мэта курсавой працы: даследаваць вытокі аўтарскага права ў XVI-XVIII стагоддзях на тэрыторыі Беларусі. Асноўнай задачай аўтар ставіць, даследваць гістарычны фенамен “права капіраваць” і падкрэсліць яго своеасаблівыя рысы на тэрыторыі Беларусі, выкарыстоўваючы сённяшні тэрміналагічны апарат.

У дадзенай працы таксама важна адказаць на пытанні, хто з’яўляўся суб’ектам праваадносін датычна інтэлектуальнага прадукту; як былі размеркаваныя правы і абавязкі гэтых суб’ектаў; якую ролю выконвалі дзяржава і царква; якія дакументы вызначалі права таго ці іншага боку; як грамадства ставілася да аўтараў, інтэлектуальнай і кнігавыдавецкай дзейнасці.

На працягу працы будзе выкарыстоўвацца шэраг метадаў логікі (аналіз, сінтэз, дэдукцыя, індукцыя), агульнанавуковыя метады (параўнанне), агульнасацыялагічныя (вывучэнне дакументаў), гістарычны метад (аналіз першакрыніц і прац гісторыкаў), а таксама фармальна-юрыдычны метад.

Аўтар працы прытрымліваецца сацыялагічнага погляду на тэорыю развіцця права. Гэта значыць – кожнай прававой норме папярэднічае “жывая”, рухомая сацыяльная норма, якая можа ўвасабляцца (з’яўляцца, змяняцца, знікаць) у звычаях, маральных імператывах, агульным побыце, гаспадарчай дзейнасці і лёсе тагачаснага грамадства.

Падчас даследавання былі выкарыстаныя крыніцы XIX стагоддзя, XX стагоддзя і сучасная літаратура.

Курсавая праца складаецца з: уводзінаў, пераліку скарачэнняў, 6 частак, 7 параграфаў, высновы, літаратуры і спісу крыніц. Агулам – 36 старонак.

Вынікі працы публікуюцца пад ліцэнзіяй Creative Commons 4.0 by-sa, гэта значыць, яны могуць свабодна выкарыстоўвацца з пазнакай аўтара арыгінальнай працы.

# Частка 1. Тэрміналогія і літаратура

Напачатку важна зрабіць агляд асноўных сучасных паняццяў. Інтэлектуальная ўласнасць (далей ІЎ) ляжыць у аснове адносін у галіне аўтарскага права. Інстытут ІУ пачаў складвацца ў XVII- XIХ стагоддзях і не мае на сёння адзінага вызначэння. Наўпроставага вызначэння гэтага тэрміну няма і ў беларускіх законах. Таму мы звяртаемся да прац навукоўцаў. С.А. Сударыкаў вызначае, што інтэлектуальная ўласнасць – гэта ўсталяванае юрыдычнымі законамі права некаторых асоб на вынікі інтэлектуальнай дзейнасці гэтых жа або іншых асоб. (1 стр. 9)

У сваю чаргу, В. І. Кудашоў лічыць, што інтэлектуальная ўласнасць – гэта працэс разумовай дзейнасці, арыентаваны як на разуменне выпрацаваных чалавецтвам ведаў у пэўнай галіне, гэтак і на выпрацоўку і ўжыванне новых ведаў для вырашэння разнастайных праблем (навуковых, вытворчых, сацыяльна-культурных і г. д.). (2 стр. 8)

Аб’ектамі ІЎ згодна ар. 980 Грамадзянскага Кодэкса (далей – ГК) лічацца вынікі інтэлектуальнай дзейнасці, а менавіта – творы навукі, літаратуры, мастацтва. Гэты блок аб'ектаў нас і будзе цікавіць.

У сучасных эканамічных і маральных адносінах гэтыя аб'екты ахоўваюцца заканадаўствам аб аўтарскім праве (ар 1. Закона «Аб аўтарскім праве і сумежных правах» (далей ЗАПСП)) (3).

Суб'ектамі праваадносін, звязаных з ІУ могуць быць: аўтары, праваўладальнікі (фізічныя і юрыдычныя асобы), карыстальнікі твораў, а таксама дзяржава.

Вызначэнне «аўтарскае права» таксама наўпрост не падаецца ў заканадаўстве Беларусі. Але навукоўцы запаўняюць гэты вакуум.

Паводле В. І Кудашова, «Аўтарскае права – гэта сукупнасць прававых нормаў, якія вызначаюць правы аўтараў навуковых, літаратурных і мастацкіх прац і ўмовы рэалізацыі гэтых правоў» (2 стр. 390).

У Вікіпедыі даецца папулярнае азначэнне: *«Аўтарскае права — галіна грамадзянскага права, якая рэгулюе правазносіны, датычныя стварэньня і выкарыстаньня (распаўсюду, паказу і гэтак далей) твораў мастацтва, навукі і літаратуры, якія зьяўляюцца аб’ектыўным вынікам творчае дзейнасьці людзей у гэтых галінах»* (4).

Згодна артыкулу 4 ЗАПСПС аўтарам лічыцца фізічная асоба, творчай працай якой выкананы твор.

ЗАПСП вызначае праваўладальніка як фізічную або юрыдычную асобу, якая валодае выключным правам на аб’ект аўтарскага права або сумежных правоў з прычыны факта яго стварэння, правапераемства, на аснове заключанай дамовы ці іншай аснове, вызначанай Законам.

Паводле артыкула 992 ГК, аўтарскае права распаўсюджваецца як на апублікаваныя, так і на неапублікаваныя творы, якія існуюць у якой-небудзь аб'ектыўнай форме: пісьмовай (рукапіс, машынапіс, нотны запіс і г. д.), вуснай (публічнае прамаўленне, публічнае выкананне і г. д.), гука- і відыазапісаў, выяў, аб'ёмна-прасторавай і іншых (5). Нас будзе цікавіць пісьмовая форма.

Пад паняццем “выключнае права” разумеюць “права аўтара або іншага праваўладальніка выкарыстоўваць твор паводле свайго меркавання ў любой форме і любым спосабам” (1). Гэтае манапольнае права на вынік інтэлектуальнай дзейнасці абмежаванае паводле сучаснага заканадаўства рознымі прамежкамі часу (напрыклад, у Мексіцы цягам жыцця аўтара плюс 100 год, у Расіі, Польшчы – працягласць жыцця аўтара плюс 70 гадоў, у Беларусі – працягласць жыцця аўтара плюс 50 год) (6).

Часта ў літаратуры выкарыстоўваецца тэрмін “капірайт” (англ. copyright). “Капірайт” раскрывае толькі адзін бок выключнага права, а дакладней – права капіраваць. Менавіта гэта права стала папярэднікам сённяшняга заканадаўства як у Беларусі, так і ва ўсім свеце.

У кантынентальнай прававой сістэме склаўся дуалістычны падыход да аўтарскіх правоў, згодна якому ўсе аўтарскія правы падзяляюцца на маральныя (аўтарства, ахова гонару і годнасці і г. д.) і матэрыяльныя (права капіраваць, змяняць і г.д).

# Частка 2. Прычыны ўзнікнення і пашырэння адносін, звязаных з інтэлектуальнымі прадуктамі

## 2.1. Перыядызацыя кнігадрукавання ў XVI - XVIII стагоддзях.

Ніжэй прыведзеная аўтарская перыядызацыя праватворчай дзейнасці ў галіне кнігадрукавання.

* Канец XV – пачатак XVI стагоддзя – у асноўным імпартная і вельмі эксклюзіўная друкаваная прадукцыя з Заходняй Еўропы ў ВКЛ. Рэгулюецца згодна з міжнароднымі гандлёвымі пагадненнямі.
* Другая палова XVI – канец XVI стагоддзя – характарызуецца актыўным ростам кнігадрукавання ў ВКЛ, персанальныя бестэрміновыя (“на вечныя часы”) граматы з дазволамі (ці манаполіяй) на выдавецкую дзейнасць становяцца звычайнай справай.
* Канец XVI стагоддзя – выдаюцца персанальныя манаполіі на (не)друкаванне пэўных кніг (напрыклад, на “рускія і славянскія” выданні для друкарні Мамонічаў).
* XVII стагоддзе – выдавецкая дзейнасць рэгулюецца цэхавымі статутамі і прыватнымі прывілеямі, выдадзенымі каралеўскай уладай магнатам. Друк таксама мае прыватны характар, вялікі ўплыў застаецца ў царквы.
* XVIII стагоддзе – некаторыя друкарні атрымліваюць каралеўскія прывілеі, забяспечваючы інфармацыйныя патрэбы дзяржавы (заканадаўчая літаратура, асвета). Статутнага рэгулявання інстытут аўтарскага права не набывае.

Дадзеная перыядызацыя не прэтэндуе на вычарпальнасць, але яна дае магчымасць вызначыць дынаміку развіцця рэгулявання адносін у кнігавыдавецкай дзейнасці.

## 2.2. Распаўсюд кнігадрукавання ў ВКЛ

На працягу стагоддзяў геаграфія друкарняў, наклады і колькасць мяняліся. Паспрабуем адзначыць найбольш важныя моманты.

У асноўным друкарні былі сканцэнтраваныя ў заходніх рэгіёнах (Берасце, Нясвіж, Іўе, Вільня, Гародня, Заблудава, Супрасль), паўночна-заходніх (Цяпіна, Лоск, Полацк), таксама меліся друкарні на поўдні (Пінск), зусім няшмат друкарняў можна адзначыць ва ўсходняй частцы Беларусі (Буйнічы, Куцейна, Магілёў). Гэта можна патлумачыць пастаяннымі войнамі на ўсходняй мяжы Вялікага Княства Літоўскага.

Паводле дадзеных Т. Ільляшэвіча, у Вільні з 1580 па 1650 гг. было каля 15 друкарняў (7 стр. 94 - 95). Паводле Якуба Нядзведзя, у Вільні ў прамежку паміж 1574 і 1655 гадамі існавала 13 выдавецкіх прадпрыемстваў, сярод іх афіцыйная друкарня Мамонічаў (каля 1574 – 1624 гг., у першыя гады супольная з Пятром Мсціслаўцам), Мікалая Крыштофа Радзівіла Сіроткі (1576 – 1586), Яна і Язэфа Карцанаў (1580 – 1620), Данілы з Ленчыцы (1582 да 1600 з перапынкамі), Васіля Гарабурды (1582), друкарня Іезуіцкай акадэміі (1586 – 1805), кальвінісцкая друкарня (1592), друкарня Якуба Маркавіча (1592 – 1607), праваслаўная друкарня Святадухаўскага Брацтва (1595 з перапынкамі да пачатку ХVIII стагоддзя), друкарня Саламона і Ульрыха Шульцэраў (1596 – 1603), Мельхіёра Пяткевіча (1598), Пятра Бластуса Кміты, уніяцкая базылянская друкарня (1628 – 1839). (8 стр. 195)

Гэтыя друкарні задавальнялі густы і беларускамоўнага, і польскамоўнага насельніцтва, як каталікоў, так і праваслаўных, а пасля і ўніятаў. Стараславянская, старабеларуская, польская, лацінская мовы былі асноўнымі мовамі, на якіх выдаваліся кнігі.

Адзначым дынаміку моў выданняў. Калі на працягу XVI стагоддзя кнігі выдаюцца на старабеларускай мове (“рускай”), стараславянскай, то ў канцы XVI і пачатку XVII стагоддзях пераважае польская мова і лацінічнае друкаванне. Стараславянская мова выкарыстоўвалася з большага ў рэлігійных кнігах, а лацінская – у перадруках, судовых кнігах, польская – дзеячамі рэфармацыі, контррэфармацыі, уніятамі.

Паводле розных крыніц да 1596 года для беларусаў было выдадзена каля 400 выданняў, у Расіі – каля 10, ва Украіне – каля 30 выданняў (9 стр. 32). 470 выданняў было надрукавана за XVI стагоддзе, з іх 177 – пратэстанцкіх, 125 – на польскай мове (10 стр. 84-85). У 60–90 гады ХVІ стагоддзя было выдадзена каля 177 выданняў рэфармацыйнага зместу (10 стр. 96). Паводле падлікаў Тапольскай, за перыяд з сярэдзіны XVI да сярэдзіны XVII стагоддзяў з усіх друкарняў ВКЛ выйшла больш як паўтары тысячы выданняў. (11 стр. 192)

Сярэднія наклады ў той час складалі 300 – 2000 экзэмпляраў. Для забеспячэння вялікіх накладаў побач з друкарнямі ўзнікалі папяровыя фабрыкі (Нясвіж, Берасце) (10 стр. 71).

Важна падкрэсліць, што пры змене спосабу вытворчасці прадукцыйнасць кнігавыдавецкай дзейнасці павялічвалася. Так, напрыклад, толькі езуіцкая друкарня ў Вільні з 1574 па 1655 год выдае каля 640 розных кніг. Гэта на сярэдзіну ХVІІ стагоддзя – каля паловы кніжнага рынку (8). Ці, напрыклад, адна друкарня піяраў за 1758 –1799 гады выдае 320 кніг. (9 стр. 227)

Калі палічыць, што сярэдні на той час наклад складаў каля 1000 экзэмпляраў, можна ўявіць, што гэта каля 1,5 мільёна асобнікаў (даволі вялікі рынак) за перыяд з канца XVI – пачатку XVII стст. Паводле падлікаў навукоўцаў, агульны сусветны наклад XVI ст. складаў каля 200 мільёнаў экзэмпляраў (12).

Гэты кароткі агляд сведчыць пра выдавецкі бум ВКЛ у канцы XVI – пачатку XVII стагоддзяў. Друкары задавальнялі попыт усіх канфесій і найбольш распаўсюджаных моў у ВКЛ. Таксама можна падкрэсліць, што ВКЛ з’яўлялася цэнтрам кнігадрукавання ва Ўсходняй Еўропе. Той прыклад, што толькі ў Вільні напрыканцы XVI стагоддзя было 13 – 15 друкарняў, кажа пра значную зацікаўленасць у літаратуры сярод насельніцтва, канкурэнцыю сярод выдаўцоў. Дадзеная колькасць суб’ектаў на рынку павінная была неяк рэгулявацца дзяржавай. Можна адзначыць, што ў XVI стагоддзі большасць друкарняў былі персанальнай справай культурных, грамадскіх дзеячаў таго часу.

# Частка 3. Суб'екты ў галіне права капіраваць

**3.1. Дзяржава**

Адным з найбольш зацікаўленых бакоў у развіцці і рэгуляванні выдавецкай дзейнасці была дзяржава. Яскравае таму сведчанне – прывілей Жыгімонта ІІІ на права Льва Сапегі друкаваць і выдаваць статут ад 11.2.1588.

“Неабходнасць надрукаваць тэкст Статута прывілей абгрунтоўваў тым, што рукапісныя законы цяжкія для засваення, спараджаюць шкодную разнастайнасць у іх разуменні. Таму для забеспячэння дзяржаўных спраў больш карыснымі будуць друкаваныя законы, у якіх больш дакладнасці ў параўнанні з рукапіснымі. Выключнае права на выданне Статута давалася падканцлеру Вялікага княства Літоўскага Л. Сапегу з улікам яго заслуг. У якасці гарантыі, на выпадак парушэння гэтага права кім бы там не было, прывілеем абвяшчалася зарука на суму 5 млн. венгерскіх фларэнаў, палавіну якой належала ўнесці ў дзяржаўны скарб, а другую – Сапегу. Прывілей пацвярджаўся подпісам Жыгімонта ІІІ і пячаткай Вялікага княства Літоўскага”. (13)

Прааналізаваўшы вышэйзгаданы тэкст, можна вылучыць некалькі істотных момантаў, напрыклад, што дзяржава:

1. з’яўлялася замоўцай на тыражаванне інфармацыі;
2. была зацікаўленая ва ўніфікацыі статутнай дзейнасці (выданні законаў) праз друк;
3. забяспечвала манаполію на друк афіцыйнай літаратуры пэўнай асобе;
4. прадугледжвала санкцыі за парушэнне дадзенай манаполіі іншымі гаспадарчымі суб’ектамі.

На працягу наступных двух стагоддзяў уплыў дзяржавы на гэты эканамічны бок павялічваўся.

Варта адзначыць асабістую зацікаўленасць вышэйшых дзяржаўных асоб у акумуляцыі ведаў, якая выяўлялася ў збіранні гэтымі асобамі бібліятэк і кнігазбораў. Такою дзейнасцю займаліся шматлікія магнаты, а таксама вялікія князі і каралі: Жыгімонт І Стары, Жыгімонт ІІ Аўгуст, Аўгуст ІІІ (1733 – 1763), Станіслаў Аўгуст Панятоўскі (1764 – 1795) і г. д. (11 стр. 44-45). Спіс падкрэслівае вельмі чуллівае стаўленне да ведаў як крыніцы для дзяржаўнага і гаспадарчага кіравання.

Варта адзначыць, што за XVI стагоддзе ў ВКЛ было выдадзена 16 юрыдычных твораў. Сярод іх найбольш важныя – Галоўны Літоўскі Трыбунал, Статут ВКЛ 1588, “Артыкулы магдэбургскага права”, “Судовы працэс” (Гроіцкі), “Два лісты” (ад імя Радзівіла) і г. д.

У канцы XV стагоддзя ў Еўропе ўжо складваецца першае заканадаўства, якое рэгулюе “права капіраваць”, а ў ВКЛ толькі ў другой палове XVI стагоддзя адбываецца выдавецкі пад’ём. Прычыны такой затрымкі былі як суб’ектыўныя, так і аб’ектыўныя. Нягледзячы на тое, што Ф. Скарына быў уключанычаны ў склад камісіі, якая распрацоўвала Статут 1529 года (9 стр. 254), друкаванае выданне гэтага Статута так і не выйшла. Мяркуецца, што гэта адбылося праз адсутнасць у Вільні друкарняў з кірылічным шрыфтам пасля ад’езду Францыска Скарыны. Друкаванне першага збору законаў ВКЛ па просьбе сойма і рашэнні вялікага князя мусіла быць здзейснена на дзяржаўнай старабеларускай мове (11 стр. 255). Што тычыцца другога Статута 1566 года, дык на гэты раз перашкодаю да яго выдання сталі знешнепалітычныя падзеі, а менавіта Лівонская вайна (11 стр. 255).

На працягу XVI ст. у дзяржаўных інстытутах пачалі з’яўляцца прафесійныя перадатчыкі інфармацыі: канцэлярскія і архіўныя службоўцы, прафесійныя бібліятэкары. (11 стр. 36)

Падводзячы вынікі, можна сказаць, што дзяржава на працягу XVI стагоддзя становіцца адным з найбольш зацікаўленых суб’ектаў у развіцці выдавецтва для задавальнення сваіх інфармацыйных і ідэалагічных патрэб.

**3.2. Друкары, фундатары, мецэнаты**

Умоўна ў залежнасці ад мэты дзейнасці можна вылучыць дзве асноўныя групы друкароў: прадстаўнікі ідэйнага (ідэалагічнага) і камерцыйнага друку.

Першая група мела на мэце распаўсюд ідэй, поглядаў. Друк часта быў сродкам палітычнай і рэлігійнай барацьбы. Напрыклад, Францыск Скарына (асвета) або друкарня Васіля Цяпінска (рэфарматарскі рух), Сымон Будны (рэфарматарскі рух), Віленская друкарня Свята-Духаўскага Брацтва (палітычная барацьба) і г.д. Сымон Будны ў сваёй працы “Аб крашчэнні дзяцей” адзначае ролю друкарні як сродку для пашырэння ідэй Рэфармацыі (10 стр. 70)

У другой групе камерцыйны складнік можна вылучыць як дамінуючы. Напрыклад, друкарня братоў Мамонічаў, хоць часам выдавала пэўныя накірункі літаратуры, але збольшага прыстасоўвалася да палітычна-рэлігійнай сітуацыі і канцэнтравалася на папулярных выданнях і патрэбах рынку таго часу. Напрыклад, атрыманне ёй буйной дзяржаўнай замовы на друк Статута ВКЛ, Трыбунала альбо друкаванне папулярнай рэлігійнай і адукацыйнай літаратуры.

У. Пічэта адзначае, што пасля таго як друкары Іван Фёдараў і Пятро Мсціславец пакінулі Заблудаўскую друкарню (вотчыну Хадкевічаў), попыт на кнігі кірылічнага выдання заставаўся незадаволеным. Працягваючы думку Пічэты: “друкарня братоў Мамонічаў зьявилася прадпрыемствам чыста комэрцыйнага тыпу, якое павинна было задаволиць патрэбы шырокіх праваслаўных, мяшчанскіх і шляхецкіх колаў” (14 стр. 246).

Гэтага меркавання прытрымліваецца і А. Анушкін: “Кузьма і Лука (Мамонічы) … найперш былі купцамі, прадпрымальнікамі”, бізнэс інтарэсы якіх сталіся нагодай разарваць адносіны з адным з сузаснавальнікаў друкарні Пятром Мсціслаўцам. У той жа час аўтар не адмаўляе, што Мамонічы кіраваліся таксама і “палітычнымі інтарэсамі” (15 стр. 85). Але гэта была даволі памяркоўная пазіцыя, бо яны адлюстроўвалі “інтарэсы гарадскіх вярхоў і бюргерскай апазіцыі”, канцэнтруючы сваю дзейнасць на выданні царкоўнай, юрыдычнай (“Трыбунал”, “Статут”) і асветніцкай літаратуры (15 стр. 85).

Камерцыйнага падыходу прытрымлівалася друкарня Карсанаў у Вільні. Яна друкавала літаратуру абодвух кірункаў: і рэфармацыйную, і контррэфармацыйную (10 стр. 68-69).

Першыя друкары валодалі не толькі прафесійнымі ведамі (пераплётчыкаў, наборшчыкаў), але і самі былі пісьменнікамі, перакладчыкамі, палемістамі (Сымон Будны, Васіль Цяпінскі, Спірыдон Собаль). Іншымі словамі, яны выступалі як аўтары і як выдаўцы – фізічныя і юрыдычныя асобы (праваўладальнікі), калі казаць сённяшняй мовай.

Заснавальнікі і кіраўнікі друкарняў часта былі абазнаныя ў юрыспрудэнцыі, напрыклад, Мікалай Радзівіл Чорны, Леў Сапега, Ф. Скарына, А. Волан, С. Будны (9 стр. 254).

Вядома, што справа друку з XVI стагоддзя была легалізаваная актыўным удзелам магнатаў, якія задавальнялі не толькі матэрыяльныя патрэбы выдавецтва, але атрымлівалі прывілеі ад князёў, каралёў. Даволі распаўсюджаным быў прыватны друк (друкарня ў Берасці, Навагрудку, Буйнічах і інш.).

Напрыклад, у 1553 годзе магнат Радзівіл Чорны запрасіў Б. Ваявудку, Ст. Мурмеліуса распачаць друкарскую справу ў сваіх уладаннях. Той жа магнат на пачатку 1560-х гг. запрашае друкара Д. Лычыцкага заснаваць чарговую друкарню ў Нясвіжы (11 стр. 187).

Развіццё выдавецкай дзейнасці штурхала і на большую спецыялізацыю ў галіне. Ужо Францыск Скарына згадвае ў сваёй прадмове, што кніга друкавалася яго супрацоўнікамі.

У выдадзеным “Апостале” ёсць надпіс пра тое, што кніга выдадзеная пры Жыгімонце Казіміравічы, пасля згадкі пра месца друку ўказваецца: “працею і велікою пільностію доктора Францізка Скоріны с Полоцъка”. (14 стр. 236) Але ўжо ў запісе ў прамове да Псалтыра Скарына кажа: “… я, Францишек, Скорынинъ сынъ с Полоцка града, лекарских науках докторъ, повелелъ есми Псалтырю тиснути русскими словами, а словенскимъ языкомъ”. Гэта можа сведчыць пра тое, што Скарына толькі кіруе працэсам, а яго каманда, памочнікі робяць асноўную справу. (14 стр. 237)

У XVIІ стагоддзі друк як справа аднаго чалавека выцясняецца. Дамінуючае становішча займаюць буйныя арганізацыі: цэхі, рэлігійныя аб’яднанні (ордэн езуітаў, брацтвы).

**3.3. Цэхі, брацтвы**

У Вялікім Княстве Літоўскім цэхі пачалі з’яўляцца ў XІV стагоддзі, найбольш актыўны іх рост прыходзіцца на XVI стагоддзе. Галоўным інструментам легалізацыі цэхаў былі статуты, якія зацвярджаліся на самым высокім ўзроўні: граматай вялікага князя літоўскага або каралём польскім.

Сярод цікавых нам характарыстык цэхаў найбольш важнай з’яўляецца тое, што яны замацоўвалі за сабой пэўны рынак – манапалізавалі яго. Гэта, па-першае, давала магчымасць забяспечыць удзельнікаў цэха працай і сацыяльнымі гарантыямі, па-другое, выцясняла ўсіх канкурэнтаў. Цэхі таксама мелі даволі закрытую структуру, куды было складана трапіць людзям звонку. (16).

Цікавай альтэрнатывай цэхам у эканамічным і сацыяльным жыцці напраканцы XVI – XVIІ стст. становяцца брацтвы (Вільня (1584), Магілёў (1589), Берасце (1591), Слуцак (1606), Менск (1612), Пінск (1633) і інш.). Яны мелі цэхавую структуру, таксама свае статуты замацоўвалі граматамі на каралеўскім узроўні. Акрамя рэлігійнай, асветніцкай, будаўнічай, рамесніцкай дзейнасці, брацтвы маглі займацца яшчэ і друкарскай справай і мець уласныя друкарні. Ад цэхаў брацтвы адрознівала тое, што яны былі больш адкрытымі ўстановамі, а таму там маглі канцэнтравацца людзі са свабоднымі поглядамі, якія часта не супадалі з агульнадзяржаўнымі (17).

Напрыклад, каралеўская ўстаўная грамата (прывілей) ад 12 ліпеня 1589 года выдаецца на стварэнне брацтва ў Троіцкім манастыры “з утвержденіемъ правилъонаго и предоставлением разныхъ преимуществъ”. Прывілей быў бестэрміновы («къ вечному ужыванью») (18 стр. 23 - 25).

Неабходна адзначыць, што напрыканцы XVI – пачатку XVIІ стагоддзяў брацтвы актыўна друкавалі кнігі (вучні школы “готовили к печати и издавали книги”) (15 стр. 93), атрымлівалі і пазбаўляліся прывілеяў. Пасля перамогі контррэфармацыі і рэлігійных катаклізмаў асноўнымі суб’ектамі выдавецкай дзейнасці застаюцца цэхі, каталіцкія альбо ўніяцкія выдавецтвы ці прыватны друк пры дварах магнатэрыі, якая на той час мела даволі вялікую палітычную аўтаномію. Асаблівую ўвагу варта спыніць на Віленскім Святадухаўскім брацтве, якое прайшло праз шматлікія юрыдычныя факты: брацтва атрымала прывілей на дзейнасць, развіла яго з магчымасцю друкарскай дзейнасці, пазбавілася гэтага прывілею (1610), узнавіла яго (1633). Так, згодна У. Пічэту, у 1633 годзе, дзякуючы намаганням кіеўскага мітрапаліта Пятра Магілы, Уладыслаў IV надае новы прывілей брацкай друкарні (14 стр. 256).

Таксама А. Анушкін прытрымліваецца меркавання, што брацтва было ўжо новай формай арганізацыі вытворчасці і арганізацыйна нагадвала цэхавую (быў задзейнічаны буйны калектыў), а ў чымсьці – прыватны бізнэс на працягу XVI стагоддзя, напрыклад, Мсціслаўца ці Скарыны (15 стр. 161).

## 3.4. Царква

Вялікую цікавасць да друкаванай кнігі праяўляе і рэлігійная супольнасць. Яна, па-першае, губляе ранейшую манаполію на кнігавыданне (скрыпторыі звычайна канцэнтраваліся ў манастырах, цэрквах), па-другое, розныя рэлігійныя плыні зацікаўленыя ў прасоўванні сваіх ідэй (рэфармацыя, контррэфармацыя, уніяцтва, дысідэнты (праваслаўныя)). Прасачыўшы гісторыю кнігадрукавання, можна сказаць, што на тэрыторыі Беларусі ў XVI – XVIІІ стст. з розным поспехам развіваюцца: рэфармацыйны друк, напрыклад, у першай палове XVII ў радзівілаўскім мястэчку Любча дзейнічае буйная рэфарматарская друкарня (1612 – з перапынкамі да 1655 гг.) (11 стр. 191), каталіцкі (езуіты) – друкарня езуіцкай Акадэміі, уніяцкі друк (з ХVII стагоддзя) – базылянская друкарня ў Вільні, праваслаўны (дысідэнцкі) – Куцеінская, напачатку друкарня Мамонічаў.

# Частка 4. Эканамічныя правы і грамадзянскі зварот

* 1. **Спажыўцы кніг (гараджане, шляхта)**

З’яўленне друкаванай кнігі ўласнай вытворчасці на тэрыторыі ВКЛ было абумоўленае патрэбамі грамадства ў атрыманні ведаў пра сябе і навакольны свет. Інфармацыйныя патрэбы маглі ўзнікаць у магнатаў, шляхты, царквы, мяшчан, сялян. Таму можна вылучыць рэлігійную (“Актоіх”, “Евангелле”, “Часаслоў”, “Малітваслоў”, “Біблія”, “Катэхізіс” (С. Будны), гутаркі, тлумачэнні рэлігійных тэкстаў і інш), адукацыйную (“Буквар” (С. Собаль), “Азбука” (Л. Зізаній), слоўнікі, граматыкі), прававую (статуты, “Трыбунал” (перавыданні), “Метрыка”), публіцыстычную і палемічную (“Апалогія”, “Трэнас” (М. Сматрыцкі), “Палідоніі”, “Антырэсіс”, “Уваскрэшаны Налівайка” (Іпацій Пацей)), а таксама свецкую літаратуру, у тым ліку шматлікія перадрукі і газету (Гародня, 1780-я). Як бачым, літаратура імкнулася ахапіць найбольш важныя бакі жыцця.

Найбольш свабоднай і аўтаномнай часткай тагачаснага грамадства былі гараджане. Менавіта ў гарадах канцэнтруюцца суполкі пісьменнікаў, грамадскіх дзеячаў, купцоў (Якуб Бабіч, браты Мамонічы), магнатэрыі (Радзівілы, Агінскія, Хадкевічы, Валовічы), якія не толькі ідэалагічна, але і камерцыйна зацікаўленыя развіваць вытворчасць кніг, доказам чаго з’яўляецца і пастаянна ўзрастаючы імпарт кніг з Заходняй Еўропы і Польшчы.

Можна адзначыць перасылку кніг мясцовай вытворчасці ад віленскіх праваслаўных жыхароў Львоўскаму брацтву (1588 г.) у знак падзякі за раней дасланую імі граматыку (18 стр. 5-6). Гэты факт можа сведчыць пра зацікаўленасць у кніжным абмене паміж рознымі гарадамі ВКЛ.

Але вядома, што адносіны дзяржавы да асветнікаў і палемістаў, як правіла, не былі лагоднымі. Згодна свайму распараджэнню ад 1610 года, Жыгімонт ІІІ падвергнуў С. Зізанія банітацыі і заклікаў усіх, хто сустрэне Зізанія ці яго паплечнікаў, заключыць іх у турму. Шэраг гараджан ставіліся іначай да дзейнасці Зізанія, бо не падпарадкаваліся загаду. За гэты ўчынак кароль спагнаў штраф з насельніцтва Вільні ў памеры 3000 коп грошай (15 стр. 113).

# 

# 4.2. Гандаль у Еўропе і ВКЛ

Як вядома, з вынаходніцтвам Іаганам Гутэнбергам друкарскага станка кніга пачынае скараць розныя часткі Еўропы. Разам з тым дзяржава пачынае выбудоўваць заканадаўчае рэгуляванне друку, таму што кніга з’яўлялася перадатчыкам ідэй, навін, інфармацыі пра грамадства і г.д. Паводле некаторых статыстык, ужо ў XVI стагоддзі ў Еўропе друкуецца каля 200 млн асобнікаў(12). Таму можна сцвярджаць, што ў XVI стагоддзі кніга становіцца паўнапраўным аб’ектам грамадзянскага звароту.

Варта прывесці прыклад братоў Шпеераў, якія ў 1470 годзе атрымліваюць даравальную грамату Венецыянскага Сената на 5-гадовую манаполію друкаваць кнігі (19). Там жа ў 1486 годзе выдаецца прывілей на манапольны друк асобнай кнігі “Rerum venetarum ab urbe condita opus” Маркуса Антонія Коцыуса Сабелікуса. Таксама яскравы прыклад юрыста Пятра з Равены, якому ў 1491 годзе ўдалося дамагчыся атрымаць прывілей ад венецыянскай улады на права дазваляць іншым друкаваць сваю кнігу. Гэты факт быў нараджэннем **матэрыяльнага права** аўтара выкарыстоўваць вынікі сваёй працы (20) (1 стр. 35). З канца XV стагоддзя прывілеі на “капірайт” (права капіраваць) становяцца звычайнай практыкай у Венецыянскай Рэспубліцы.

Найбольш буйным цэнтрам кнігадрукавання ў ВКЛ становіцца Вільня, але, як адзначалася вышэй, выдавецкая дзейнасць была размеркаваная па розных рэгіёнах краіны.

Паводле Якуба Нядзведзя, Скарына, знаходзячыся ў Празе, праз свайго партнёра (Якуба Бабіча?) дастаўляе зробленыя кнігі ў Вільню (8 стр. 195). Вядома, што на тэрыторыю Беларусі кнігадрукаванне прыходзіць у 1520-х гг. разам з выдавецкай дзейнасцю Францыска Скарыны.

Друкарня брацтва Святога Духу ў Вільні пачала працаваць у 1596 годзе. Яна стала канкурэнтам па друку кірылічных выданняў для друкарні Мамонічаў. Акрамя палемічнай літаратуры, яна выдавала вялікую колькасць кніг на патрэбы царквы (7, стр. 95). Можна лічыць, што персанальная манаполія (прывілей) для Мамонічаў перастала працаваць. Дарэчы, з 1576 года на кожнай кнізе, выдадзенай у друкарні Мамонічаў, прысутнічаў надпіс, які пацвяржаў **выключнае права** Мамонічаў друкаваць кнігі “рускія і славянскія”, тым, хто вырашаў патаемна друкаваць або прадаваць, пагражаў штраф і канфіскацыя (накладу) (7 стр. 95).

З боку лацінічнага друку ў 1586 годзе паўстала Радзівілаўская (езуіцкая) друкарня. Гэта быў яшчэ адзін канкурэнт для прывілеяванай друкарні Мамонічаў (7 стр. 95 - 96).

З часам сітуацыя змяняецца. Выдадзены прывілей караля Яна Казіміра ад 1664 года меў на мэце забяспечыць правы “асноўных выдаўцоў і гандляроў” кніг. У ім выказваецца незадаволенасць станам выдавецкай справы: у крамах можна набыць кнігі ерэтыкоў, дысідэнтаў (праваслаўных) і яўрэяў. Гэтая сітуацыя несправядлівая ў адносінах да асноўных выдаўцоў. Таму прывілей забараняе ўсім, акрамя вышэйзгаданага цэху, ствараць кнігі і гандляваць імі. (8 стр. 211). Гэты дакумент сведчыць пра тое, што дзяржава была зацікаўленая ў цэнтралізаваным выдавецтве кніг і хацела пазбавіцца канкурэнтнага асяродку ў гэтай галіне эканомікі.

# Частка 5. Маральныя правы і пазначэнне аўтарства

Зараз даследуем, наколькі рэгуляваліся і як развіваліся нематэрыяльныя правы аўтараў (аўтарства, абарона гонару і годнасці), а таксама што вызначала паводзіны аўтараў, ці мела месца права на абарону гонару і годнасці аўтара.

Пачнем з аналізу некалькіх выданнняў.

Як адзначае У. Пічэта, “У пасьляслоўі да кожнай выдадзенай Скарынаю біблійнай кнігі звычайна пісалася наступнае: «Скончалася (кончается, доконана есь, доконываются, доконаны суть) книга сия с помощью Бога в Троице Единого, повелѣниемъ и працею, выкладомъ избранного мужа в лекарских науках, доктора Франциска, Скоринина сына, с Полоцка, у старом месте Пражском», з адзначэньнем года і месяца выхаду кнігі. Такім чынам, выдавец (спалучаючы ў адной асобе аўтара ўступу, прысвячэння, эпілога, перакладчыка) рэгіструе сваё імя па ўласнай ініцыятыве. Наколькі гэтыя дзеянні на той час рэгламентаваліся дзяржавай (звычаёвым ці гандлёвым правам?), невядома. (14 стр. 234).

Напрыклад, прадмова да «Апостала» Скарыны: «Починаеться книга деяния и посълания Апостольская, зовёмая Апостолъ, з Божию помочью справъленая доктором Франъциском Скориной с Полоцка» (14 стр. 236). Тут выдавец з самага пачатку абазначае сябе. Таксама аўтар пазначае дату, пасля якой пішацца, што кніга выдадзеная пры “держаніи наласкавшего господаря, Жикгимонта Казімировича” (14). Згодна гэтаму надпісу, важна было не толькі адзначыць, што кніга выдадзеная пры Жыгімонце, але і даць яго станоўчую характарыстыку, значыць, заручыцца калі не падтрымкай, то хаця б пэўнай лаяльнасцю ў дачыненні да выдавецкай справы.

«Часасловец» таксама мае выдавецкае абазначэнне: «Докононъ есть Часасловец, имея денную и нощную службу працею и пильностью доктора Франциска Скорыни с Полоцка у Великославном месте Виленскомъ» (14 стр. 237).

Далей разгледзім «Катэхізіс», у пасляслоўі якога сказана, што скончана гэтая кніга з дапамогай пана Мацея Кавечынскага, намесніка нясвіжскага, Сымона Буднага, Лаўрэнція Крыштоўскага у горадзе Нясвіжы. Ніжэй пазначаны год – 1562. Атрымліваецца, што кніга мае трох стваральнікаў. Не пазначана, хто чым займаўся пры выданні кнігі.

А вось так гучыць прысвячэнне да «Катэхізіса»: «Освецоных княжатъ и пановъ их милости, пановъ, Миколаевъ Радивиловъ, княжати на Олыце и Несвижу, воеводы Виленьского, навышнего маршалъка и канцлера Великого Князьства Литовского и далей» (14 стр. 240). Гэты надпіс таксама кажа пра тых, хто прыняў важны ўдзел у выданні кнігі, і, магчыма, дзякуючы каму кніга выйшла ў свет. Больш за тое, улічваючы, што ў 1560-х гг. у ВКЛ адбываецца так званая Рэфармацыя, пазначэнне імя мецэната і яго пазіцыі ў дзяржаве магло не толькі стварыць імунітэт для распаўсюду кнігі, але і садзейнічаць большаму ахопу ідэямі Рэфармацыі.

“Чатырохевангеліе”, выдадзенае ўжо ў друкарні Мамонічаў, мае такі запіс у прысвячэнні: “в пресловущемъ граде Вільне при державе Государя Нашего милостеваго Генриха” (14 стр. 246), таксама пералічваюцца іншыя стваральнікі кнігі: пан падскарбі і стараста Упіцкі, Іван Зарэцкі і яго брат Зенова, бурмістр места Віленскі. А таксама «пану Іоанна, и пану Зиновію, также и Козьме и Лукашу Мамоничямъ». Адзначаюцца і тыя супрацоўнікі, якія непасрэдна ўдзельнічалі ў стварэнні кнігі: «не забывайте трудившихся многогрешного Петра, Тимофева сына Мстиславца» (14 стр. 247). Гэткі пералік можа сведчыць не толькі пра тое, што праца над кнігамі становіцца справай не двух і нават не трох чалавек, а цэлай арганізацыі, але таксама пра тое, што адзначаць сустваральнікаў было важным момантам. Магчыма, такая адзнака была і добра прадуманым камерцыйным ходам, які выкарыстоўваў аўтарытэт усіх зацікаўленых для прасоўвання літаратуры на рынак.

Можна адзначыць іншыя прысвячэнні. Стэфан Зізаній сваю кнігу «Казанне» прысвячае князю Астрожскаму, «Апокрысіс» прысвечаны Замойскаму, «Евангеле вучыцельнае» (1616) – Хадкевічам. Пётр Скарга прысвячае сваю кнігу Астрожскаму. А. Анушкін лічыць, што гэтая тэндэнцыя была выкліканая жаданнем выдаўцоў і аўтараў кніг разлічваць на заступніцтва магнатэрыі. Асабліва падчас рэлігійных жарсцяў акцэнтавалі ўвагу на гэтым і дысідэнты (брацкая друкарня), і ўніяты (Пётр Скарга), і католікі (15 стр. 66).

У такой сітуацыі аўтары выкарыстоўвалі псеўданімы. Асабліва гэта адносілася да часу, калі пачалася эпоха рэлігійнай нецярпімасці ў Рэчы Паспалітай (пасля 1596 г., Берасцейскай уніі). Напрыклад, да аўтара «Трэнаса» Мялеція Сматрыцкага, які падпісаўся псеўданімам, была скіраваная наступная пагроза ад Пятра Скаргі, на той час галоўнага ідэолага ўніяцкай царквы: «Пачакай, ты хаваеш сваё імя, будучы воўкам, хаваешся пад скурай аўцы, але мы хутка даведаемся, хто ты і як цябе зваць» (15 стр. 135).

Некаторыя пратэстанцкія палемічныя творы выходзілі ананімна, з пазначаным несапраўдным месцам выдання (напрыклад, Клеменс Полус «Гісторыя польскай канфэдэрацыі», несапраўднае месца Дэбрэцэн), ананімны трактат Апалагетыкус (Вільна, 1582) (10 стр. 73).

**Спасылкі і цытаванне.** Аўтары актыўна займаліся запазычваннем тэкстаў папярэднікаў, цытавалі, спасылаліся на іх. Яскравы прыклад: М. Сматрыцкі ў сваёй кнізе “Трэнас” выкарыстоўвае цытаты на мове арыгінала (лацінскай), а ў канцы кнігі даецца бібліяграфічны спіс у 142 прозвішчы, на якія спасылаецца ў сваёй працы (15 стр. 129). Часта цытаванне было сродкам павысіць аўтарытэт тэксту, асабліва ў палемічных жанрах (10, стр 81).

Калі С. Будны працаваў над Бібліяй, ён карыстаўся рознымі крыніцамі, бібліямі грэчаскімі, лацінскімі, славянскімі, звяртаўся да тэолагаў Лаўрэнція Вала, Эразма Ратэрдамскага, Марціна Лютэра, Себасцьяна Касцеліо, Тэадора Беза, Мікалая Зегера і г. д. (10 стр. 82).

Таксама рабіліся кампіляцыі. “Гісторыя аб жорсткім праследванні царквы” (1567) зробленая Кіпрыянам Базілікам з твораў Іагана Фокса, Генрыха Пантэлеона, Іаана Крэспіна (10 стр. 83). Вядомы цэлы шэраг прац-кампіляцый.

Падсумоўваючы напісанае, можна сказаць, што прысвячэнні, пралогі, пасляслоўі з’яўляліся эфектыўным сродкам легітымізацыі ідэй, выкладзеных у кнізе, альбо падкрэслівалі якасць прадукцыі, калі гэта тычылася камерцыйнага боку. Таксама на дадзеным этапе аўтарства асобна не пазначалася, але даваўся пералік тых, хто ўдзельнічаў у стварэнні кнігі. Самі асветнікі і аўтары вельмі рупліва ставіліся да абазначэння аўтараў запазычанага матэрыялу. Нават калі большасць з гэтых дзеянняў на той час не мелі пад сабой юрыдычнай базы (не з’яўляліся юрыдычнымі фактамі), такія сацыяльныя паводзіны закладвалі грамадскія звычаі, якія надалей маглі стаць прававымі нормамі.

# Частка 6. Класіфікацыя дакументаў

Як адзначана вышэй, ужо ў другой палове XV стагоддзя ў Еўропе складваецца інстытут прывілеяў, якія рэгістравалі кнігавыдаўца і забяспечвалі яго манаполію на друк (Венецыя). Зараз варта разгледзець, якія дакументы рэгулявалі адносіны ў галіне друку на тэрыторыі Беларусі (ВКЛ).

Гэта таксама былі граматы (прывілеі). Сярод іх можна вылучыць граматы на дазвол:

* адкрыць друкарню;
* перадаць персанальную манаполію на друк;
* сцвердзіць дзейнасць цэха, брацтва з магчымасцю друкаваць (устаўныя граматы);
* забеспячыць манаполію цэхаў;
* на выданне дзяржаўнай і заканадаўчай літаратуры.

**Дазвол на адкрыццё друкарні.** Брацтва атрымала прывілей ад караля ў 1592 годзе, замацоўваючы свой статут, у тым ліку і на выдавецкую дзейнасць (8 стр. 197). Ці, напрыклад, прывілей ад 1710 года для супрасльскай друкарні дазваляў аднавіць у манастыры друк кніг на лацінскай, польскай і рускай мовах, раней ва ўніяцкім манастыры была толькі славянская друкарня (14, стр. 261). Напрыклад, Каралеўскі прывілей Аўгуста ІІІ ад 1754 года атрымала друкарня піяраў (Догеля) (9 стр. 223).

**Персанальная манаполія на друк.** Цікавы прыклад персанальнай манаполіі на друк быў выдадзены Стэфанам Баторыем для Мамонічаў ад 1586 года. Гэты дакумент пацвярджаў папярэдні прывілей ад 1576 г. (7 стр. 67).

Сам прывілей ад 1576 года не захаваўся, але частка яго тэксту выкладзеная ў “Апостале” (1576): «За привильемъ его королевской милости. Которым то есть варовано. Абы каждый, якогожь кольвек стану человекъ. Не важился Тыхъ книгъ, въ панъствахъ его королевское милости друковать альбо где индей друкованыхъ, допанствъ его королевской милости будь явнее альбо потаемне, привозить и продавать. Под виною привилею минованною, до скарбу его королевской милости и подъ утраченьемъ всех книгъ» (7 стр. 68). Гэты кніжны надпіс сведчыць пра жаданне выдаўца папярэдзіць патэнцыйных парушальнікаў манаполіі пра магчымыя санкцыі.

**Манаполіі для цэхаў.** У 1676 годзе кароль Ян ІІІ Казімір выдае прывілей для цэха віленскіх пераплётчыкаў. Прычына прывілея – хадайніцтва пераплётчыкаў, незадаволеных тым, што існавалі яўрэйскія і дысідэнцкія пераплётчыкі, якія стваралі ерэтычныя і дысідэнцкія кнігі. Паводле меркавання хадайнікаў, гэтыя кнігі неабходна было знішчыць. Прывілей цэнтралізаваў сістэму ўключэння пераплётчыкаў у цэх, перадаваў паўнамоцтвы каталіцкім прадстаўнікам і забараняў не каталікам займацца пераплётчыцкай справай пад пагрозай канфіскацыі маёмасці. Любая хатняя вытворчасць кніг забаранялася (21 стр. 83). Адчуваецца рэпрэсіўны характар прывілея. У дадатак да забеспячэння цэнзуры можна вызначыць жаданне манапалізаваць галіну вытворчасці кніг. Тут магло мець месца жаданне цэхаў знішчыць любую канкурэнцыю ў вытворчасці кніг.

**Каралеўскі прывілей для выдання дзяржаўнай літаратуры.** Самымі знакамітымі з’яўляюцца прывілей Льву Сапегу ад 1588 года на выданне Статута ў друкарні Мамонічаў, прывілей ад 1586 года непасрэдна Мамонічам на выданне Трыбунала, прывілей гродненскай Каралеўскай друкарні, заснаванай ў 1775 годзе (прапрацавала да 1802). Апошняя мела статус каралеўскай тыпаграфіі (9 стр. 200). Спіс можна дапоўніць магілёўскай прыдворнай друкарняй (1774 – 1797) (9 стр. 201).

**Афіцыйныя дакументы на спальванне кніг.** Адным з такіх дакументаў з’яўляеццаКаралеўскі ліст Жыгімонта ІІІ да Віленскага магістрата, які ўтрымлівае інструкцыю закрыць друкарню Свята-Духаўскага брацтва. Згодна яму неабходна было не толькі зачыніць друкарню, але і спаліць некаторыя кнігі. Аўтараў, карэктара і наборшчыкаў, якія выдаюць кнігі супраць духоўнай і свецкай улады, заключыць у турму (22 стр. 94). Юрыдычны факт, які апісваецца, – гэта выданне “пасквіляў” супраць свецкай улады і “блюзнерства” - супраць духоўнай. Санкцыя – гэта прыпыненне выдавецкай дзейнасці, канфіскацыя маёмасці, спаленне кніг, арышт і пакаранне аўтараў і выдаўцоў (22 стр. 94 - 95). Таксама ў 1581 годзе віленскі біскуп Ежы Радзівіл забараніў друк рэфармацыйных выданняў і загадаў спаліць ужо зробленыя (10 стр. 69).

Ужо на самым схіле Рэчы Паспалітай у 1794 годзе выдаецца Універсал паліцэйскай камісіі Вялікага Княства Літоўскага, які тычыўся кніг, што не адпавядалі каталіцкай рэлігіі або народным звычаям. Санкцыі прадугледжвалі штраф пры першым затрыманні і турэмнае зняволенне пры наступным (21 с. 553).

Цікавы прыклад перадачы друкарні ад аднаго ўладальніка іншаму. Пасля пераходу Мікалая Радзівіла Сіроткі ў каталіцызм рэфарматарская друкарня перастае існаваць і пераходзіць магнату Яну Кішке ў Лоск (11 стр. 190).

Напрыклад, друкарня Кіпрыяна Базіліка ў 1596 годзе атрымлівае каралеўскі прывілей **не друкаваць** кнігі супраць каталіцкай веры (10 стр. 69).

Падсумоўваючы, можна адзначыць, што ў галіне рэгулявання дзейнасці, звязанай з інтэлектуальнымі прадуктамі (кнігамі), вызначыліся два віды прывілеяў, якія выдавалі каралі: 1) асабовыя прывілеі манаполіі, 2) цэхавыя прывілеі манаполіі.

Эфектыўнасць прывілеяў была вельмі няўстойлівай. Гэтаму маглі быць прычынамі ўнутраная аўтанамізацыя (сепаратызм) тэрыторый княства, няўстойлівая палітычная і рэлігійная сітуацыя ў краіне.

Яскравы прыклад перадачы каралеўскага прывілею спачатку Мамонічам, а праз два гады даецца прывілей Л. Сапегу на вытворчасць у друкарні Мамонічаў Статута 1588 года.

Наколькі эфектыўнімі былі прывілеі, выдадзеныя князямі і каралямі? Паводле меркавання А. Анушкіна, гэтыя дакументы былі хутчэй механізмам рэгістрацыі гаспадарчага суб’екта, чым персанальнымі манаполіямі. Ён адзначыў сітуацыю з друкарняй Мамонічаў. У 1586 годзе Мамонічы атрымліваюць каралеўскі прывілей, магчыма, на выданне “Трыбунала” і “Статута”, згодна з якім ім перадавалася права на друкаванне і продаж руска-славянскіх кніг. Выдаўшы Мамонічам прывілей у 1586 годзе, каралю нічога не перашкаджала выдаць новы прывілей на права друкаваць Статут ужо Сапегу ў 1588 годзе, па факце ануляваўшы папярэдні дакумент. Другі прыклад – гэта выданне прывілея віленскаму брацтву на друкаванне кніг (“книги всякие … друковати”), а пасля разгрому гэтага брацтва (15 стр. 75).

Напрыклад, друкарня Мамонічаў паслужыла прадметам судовага працэсу паміж Мсціслаўцам і Мамонічамі. Суд вырашыў справу такім чынам, што Мсціславец павінны быў атрымаць “вшелякое начине, друкарни належачое, штокольвек на тот часъ при той друкарни было, и за чимъ дей есмо тыя книги з полным накладомъ з Кузьмою друковали” і 30 коп грошаў (7 стр. 51). Гэты судовы прыклад Пятра Мсціслаўца з Мамонічамі не дае магчымасці вызначыць, што было прадметам спрэчкі, якія адносіны парушаныя: маёмасныя альбо аўтарскія.

**Статут як форма прававога рэгулявання адносін.** Цікава, што рост уплыву рынкавых адносін патрабаваў больш уніфікаванага рэгулявання заканадаўства. Вядомы шэраг статутаў ВКЛ 1529, 1566, 1588, які замацоўваў найбольш важныя адносіны. Статут 1588 года вельмі добра апісвае інстытут уласнасці. У аўтара дадзенага даследвання не атрымалася знайсці крыніцы замацавання ў Статутах нормаў, датычных кнігадрукавання і права капіраваць. У Заходняй Еўропе толькі ў 1710 годзе з’яўляецца першае статутнае замацаванне інстытута права аўтара (Статут каралевы Анны) у галіне друку, а менавіта замацоўваецца “права капіраваць” і вызначаецца прававы статус аўтараў твораў.

# Заключэнне

Шматлікія адносіны, якія сёння рэгламентаваныя прававымі нормамі, у той час фарміраваліся на ўзроўні сацыяльных нормаў (гандлёвых, прадпрымальніцкіх, этычных, звычаёвых).

Варта адзначыць, што ў ВКЛ быў распаўсюджаны і прыватны, і дзяржаўны друк. Для друку ВКЛ характэрнай рысай была наяўнасць шматлікіх друкарняў у рэгіёнах і нават невялікіх мястэчках, часам у маёнтках буйных магнатаў.

У XVI – пачатку XVII стагоддзях тэрыторыя Беларусі была плацдармам распаўсюду асветы на розных мовах і розных алфавітах ва Усходне-еўрапейскім рэгіёне.

Асоба аўтара яшчэ не разглядалася ў прававых адносінах як суб’ект, які мае права на нейкую ахову інтэлектуальных вынікаў працы. Было адзначана, што аўтар можа падвяргацца “банітацыі”, саджацца ў турму, кнігі могуць спальвацца. Большую прававую вагу меў выдавец або фундатар, які атрымліваў прывілеі на друк (персанальныя манаполіі), арганізоўваў вытворчасць і распаўсюд, а таксама размяркоўваў прыбытак.

Рэгуляванне “права капіраваць” адбывалася наступнымі шляхамі. Спачатку дзейнічаў інстытут персанальных прывілеяў на друк, пасля – на манапольны друк, затым акцэнт рэгулявання змясціўся на больш буйную цэхавую вытворчасць. Статутнае рэгуляванне “права капіраваць” і нематэрыяльных правоў аўтараў у XVI – XVIІІ стст. на тэрыторыі Беларусі развіцця не атрымала.

# Літаратура і крыніцы

1. С.А. Судариков, Авторское право : учебник для бакалавров. Проспект, Москва, 2013.

2. В.И.Кудашов, Основы управления интеллектуальной собственностью : Учебник, ИВЦ Минфина, Минск, 2013.

3. Об авторском праве и смежных правах, Закон Республики Беларусь от17 мая 2011 г. № 262-З - [Электронны рэсурс]. - Рэжым доступа: http://pravo.by/main.aspx?guid=3871&p0=H11100262&p2={NRPA} - Дата доступа: 03.03.2014.

4. Аўтарскае права. Артыкул Вікіпедыі. - [Электронны рэурс]. - Рэжым доступа: http://be-x-old.wikipedia.org/wiki/Аўтарскае\_права - Дата доступа: 01.04.2014.

5. Гражданский Кодекс Республики Беларусь, Закон Республики Беларусь от 7 декабря 1998 г. № 218-З, Национальный правовой Интернет-портал Республики Беларусь, 02.01.2014, 2/2094.

6. List of countries' copyright lengths // Wikipedia article. [Electronic resource]. - mode of access: http://en.wikipedia.org/wiki/List\_of\_countries%27\_copyright\_length - date of acces: 15.04.2014.

7. Teodor Iljaszevicz. Drukarnia Domu Mamonichow w Wilnie (1575 - 1622) Wilno, 1938.

8. Jakub Niedzwiedz. Kultura Literacka Wilna (1323 - 1655) – UNIVERSITAS, Krakow, 2012.

9. Матэрыялы другіх кнігазнаўчых чытанняў. Кніжная літаратура Рэчы Паспалітай. Класіка Прынт Мінск, 2002.

10. Книга в Белоруссии. Материалы конференции 1987, Минск, 1988.

11. 480 год беларускага кнігадрукавання. Матэрыялы трэціх Скарынаўскіх чытанняў. Беларуская навука, Мінск - 1998.

12. Global spread of the printing press. Wikipedia Article. [Электронны рэсурс]. - Рэжым доступа: http://en.wikipedia.org/wiki/Global\_spread\_of\_the\_printing\_press - Дата доступа: 14.04.2014.

13. Статут 1588 года, выданне 1989.

14. Уладзімір Пічэта. Друк на Беларусі ў 16-17 сталецьцях., 1926 - [Электронны рэсурс]. - Рэжым доступа: be.wikisource.org/wiki/Старонка:Друк\_на\_Беларусі\_ў\_XVI\_і\_XVII\_сталецьцях.pdf/1 - Дата доступа: 01.02.2014.

15. А.Анушкин В славном месте Виленском. Очерки из истории книгопечатания. Москва, 1962.

16. Цэхі ў Вялікім княстве Літоўскім // Артыкул ў Вікіпедыі - [Электронны рэсурс]. - рэжым доступу. - http://ru.wikipedia.org/wiki/Цехи\_в\_Великом\_княжестве\_Литовском - дата доступу: 04.03.2014.

17. Царкоўнае брацтва, Артыкул Вікіпедыі. - [электронны рэсурс]. - Рэжым доступа: http://be.wikipedia.org/wiki/Царкоўнае\_брацтва - Дата доступа: 03.03.2014.

18. Акты, относящиеcя к истории Западной России, собранные и изданные археографическою комиссиею. Том 4, 1588 – 1632, типография Праца, Петербург, 1851.

19. Johann and Wendelin of Speyer, Wikipedia. - [Электронны рэсурс]. - Рэжым доступа: http://en.wikipedia.org/wiki/Johann\_and\_Wendelin\_of\_Speyer - Дата доступа: 05.03.2014.

20. Гісторыя капірайта. Артыкул Вікіпедыі. - [элетронны рэсурс]. - рэжым доступа: http://be.wikipedia.org/wiki/Гісторыя\_капірайта - дата доступа: 01.02.2014.

21. Акты, издаваемые Виленскою археографической комиссиею. Том 10. Акты Виленского Магистрата и … типография А.Г. Сыркина, Вильна, 1879.

22. Акты, издаваемые Виленскою археографическою комиссиею, том 8, Акты Виленского городского суда, Вильна, типография А.Г. Сыркина, - 1875.

23. Газета Гродзенская. Артыкул Вікіпедыі. - [Электронны рэсурс]. - Рэжым доступа: http://be.wikipedia.org/wiki/Gazeta\_Grodzie%C5%84ska\_%281776%29 - Дата доступа: 20.03.2014.

24. Статут Королевы Анны. - [Электронны рэсурс]. - Рэжым доступа: http://intellect-pravo.ru/documents/statute\_of\_anne\_rus.php - Дата доступа: 01.02.2014.

25. Новомбергский. Освобождение печати: Лекции. - [Электронны рэсурс]. - Рэжым доступа: http://evartist.narod.ru/text2/30.htm - Дата доступа: 05.03.2014.

26. А.Анушкин В славном месте Виленском. Очерки из истории книгопечатания. Москва, 1962.

27. 480 год беларускага кнігадрукавання. Матэрыялы трэціх Скарынаўскіх чытанняў. Беларуская навука, Мінск - 1998.

28. Акты, издаваемые Виленскою археографическою комиссиею, том 8, Акты Виленского городского суда, Вильна, типография А.Г. Сыркина, - 1875.